cyanic-selkie/wikianc huggingface dataset:
পিটার হ্যান্ডসকম্ব
প্রথম-শ্রেণীর ক্রিকেট
২০১১ সাল থেকে পিটার হ্যান্ডসকম্বের প্রথম-শ্রেণীর খেলোয়াড়ী জীবন চলমান রয়েছে। মাঝারিসারির ব্যাটসম্যান পিটার হ্যান্ডসকম্ব তার নিজস্ব ব্যাটিং কৌশল অবলম্বনে ক্রিকেট খেলে থাকেন। ভিক্টোরিয়ার পক্ষে সুন্দর ক্রীড়াশৈলী প্রদর্শনের পর ২০১৬-১৭ মৌসুমে প্রথমবারের টেস্ট ক্রিকেট খেলার জন্যে আমন্ত্রিত হন। শেফিল্ড শিল্ডের খেলায় নিজস্ব সর্বোচ্চ ২১৫ রানের ইনিংস খেলার পরই অ্যাডিলেড টেস্টে সফরকারী দক্ষিণ আফ্রিকার বিপক্ষে খেলার সুযোগ লাভ করেন। পূর্ববর্তী গ্রীষ্মকালে ঐ প্রতিযোগিতায় তিনি তৃতীয় সর্বোচ্চ রান সংগ্রাহকে পরিণত হয়েছিলেন।
ঘরোয়া পর্যায়ের ক্রিকেটে ভিক্টোরিয়া, মেলবোর্ন স্টার্স ও মিডলসেক্সের পক্ষে খেলেছেন। মাঝারিসারির ব্যাটসম্যান হিসেবে মাঝে-মধ্যে উইকেট-রক্ষণে এগিয়ে আসেন। শুরুতে জাতীয় দলের নিয়মিত উইকেট-রক্ষক ম্যাথু ওয়েডের অনুপস্থিতিতে খেলেন। ফেব্রুয়ারি, ২০১৯ সালে ভারতের বিপক্ষে প্রথম টি২০আই খেলায় উইকেট-রক্ষক হিসেবে অংশ নেন। তিনি দলের সহঃ অধিনায়কের দায়িত্ব পালনকারী অ্যালেক্স ক্যারি’র পরিবর্তে খেলেন।
২০১১-১২ মৌসুমে ভিক্টোরিয়ার পক্ষে অভিষেক ঘটে তার। শীর্ষসারির ব্যাটসম্যান হিসেবে মাঠে নামেন। লিস্ট এ ও প্রথম-শ্রেণীর ক্রিকেটে কুইন্সল্যান্ডের বিপক্ষে প্রথম খেলায় যথাক্রমে ৪২ ও ৭১ রান তুলেন। ফেব্রুয়ারি, ২০১২ সালে শেফিল্ড শিল্ডের খেলায় সাউথ অস্ট্রেলিয়ার বিপক্ষে নিজস্ব প্রথম শতরানের ইনিংস খেলেন। অ্যাডিলেড ওভালে ১১৩ রান সংগ্রহ করেন তিনি। ঐ মৌসুমের শেষদিকে ভিক্টোরিয়ার পক্ষে উইকেট-রক্ষকের দায়িত্বে ছিলেন। ম্যাথু ওয়েড ও রায়ান কার্টার্সের অনুপস্থিতিতে তিনি এ সুযোগ পান। ২০১২-১৩ মৌসুমে ক্রিকেট ভিক্টোরিয়া কর্তৃপক্ষ তাকে ভিক্টোরিয়া ও মেলবোর্ন স্টার্সের পক্ষে খেলার জন্যে চুক্তিবদ্ধ করায়। ভিক্টোরিয়ান প্রিমিয়ার ক্রিকেটে সেন্ট কিল্ডা ক্রিকেট ক্লাবের পক্ষে খেলেন। ২০১১-১২ মৌসুমে ক্লাবের শীর্ষ রান সংগ্রাহকে পরিণত হন।
২০১৫ সালে গ্লুচেস্টারশায়ারের পক্ষে ইংরেজ কাউন্টি ক্রিকেটে অংশ নেন। এরপূর্বে ইয়র্কশায়ার ও ডারহাম দলে খেলেন। ২০২০ মৌসুমকে ঘিরে স্টুয়ার্ট লয়ের পরিবর্তে মিডলসেক্সের অধিনায়ক হিসেবে তাকে মনোনীত করা হয়। অস্ট্রেলিয়া এ-দলের পক্ষে বিদেশ সফর করেন। ২০১৬ সালের শুরুতে দলের অধিনায়ক হিসেবে মনোনীত হন। নভেম্বর, ২০১৬ সালে নিউ সাউথ ওয়েলসের বিপক্ষে নিজস্ব প্রথম দ্বি-শতরানের ইনিংস খেলেন।
আন্তর্জাতিক ক্রিকেট
সমগ্র খেলোয়াড়ী জীবনে ষোলোটি টেস্ট ও বাইশটি একদিনের আন্তর্জাতিকে অংশগ্রহণ করেছেন পিটার হ্যান্ডসকম্ব। ২৪ নভেম্বর, ২০১৬ তারিখে অ্যাডিলেডে সফরকারী দক্ষিণ আফ্রিকা দলের বিপক্ষে টেস্ট ক্রিকেটে অভিষেক ঘটে তার। ৩ জানুয়ারি, ২০১৯ তারিখে সিডনিতে সফরকারী ভারত দলের বিপক্ষে সর্বশেষ টেস্টে অংশ নেন তিনি।
ঐ গ্রীষ্মে নিজ দেশে অনুষ্ঠিত চারটি টেস্টে অংশ নিয়ে ৯৯.৭৫ গড়ে ৩৯৯ রান তুলেন। দক্ষিণ আফ্রিকার বিপক্ষে একটি টেস্টসহ বাদ-বাকী তিনটি সফরকারী পাকিস্তানের বিপক্ষে খেলেছিলেন তিনি। বেশ স্বাচ্ছন্দ্যে টেস্ট পর্যায়ে তাৎক্ষণিক সফলতার স্বাক্ষর রাখেন। অ্যাডিলেডে অভিষেক টেস্টে ৫৪ রান সংগ্রহ করেন তিনি। এছাড়াও, জয়সূচক রান সংগ্রহ করেছিলেন। নিজ দেশে টেস্ট ক্রিকেট আঙ্গিনায় গ্রীষ্মকাল শেষে স্মরণীয় সাফল্যের সন্ধান পান। নিজস্ব প্রথম সাত ইনিংসের কোনটিতেই ৫০-এর কম রানে আউট হননি। এরফলে, টেস্ট ক্রিকেটের ইতিহাসে প্রথম খেলোয়াড় হিসেবে এ কৃতিত্বের সাথে নিজেকে যুক্ত করেন।
টেস্ট অভিষেক
২০১৬-১৭ মৌসুমে নিজ দেশে দক্ষিণ আফ্রিকা দল খেলতে আসে। শোচনীয়ভাবে সিরিজে পরাজয়বরণ করে স্বাগতিক দল ও দল নির্বাচকমণ্ডলীর সভাপতি রড মার্শ অবসর নেন। সফরকারীদের বিপক্ষে সিরিজের তৃতীয় টেস্টে ম্যাট রেনশ, নিক ম্যাডিনসনের ন্যায় কয়েকজন নতুন খেলোয়াড়ের অন্যতম হিসেবে গুরুত্বহীন খেলায় তাকে অন্তর্ভুক্ত করা হয়। ২৪ নভেম্বর, ২০১৬ তারিখে অ্যাডিলেডে সিরিজের তৃতীয় টেস্টে তার টেস্ট অভিষেক পর্ব সম্পন্ন হয়।
ক্রিস রজার্স তাকে ব্যাগি গ্রীন ক্যাপ প্রদান করেন। পাঁচ নম্বরে ব্যাটিং করে পিটার হ্যান্ডসকম্ব দূর্দান্তভাবে তার টেস্ট খেলোয়াড়ী জীবনের সূচনা করেন।
পাকিস্তানের মুখোমুখি
গাব্বায় পাকিস্তানের বিপক্ষে ১০৫ রানের নিজস্ব প্রথম টেস্ট শতরানের সন্ধান পান। এ পর্যায়ে দলীয় অধিনায়ক স্টিভ স্মিথের সাথে ১৭২ রানের জুটি গড়েছিলেন তিনি। এরপর, সিডনি ক্রিকেট গ্রাউন্ডে সিরিজের তৃতীয় টেস্টে ১১০ রানের ইনিংস খেলেন। প্রথম ব্যাটসম্যান হিসেবে দিবা-রাত্রির টেস্ট খেলায় নিজস্ব প্রথম টেস্ট শতরান করেছিলেন। অপর দুই খেলায় তিনি অর্ধ-শতরান করেন। এরফলে, ৯৮ বছর পর দ্বিতীয় অস্ট্রেলীয় টেস্ট ক্রিকেটে হিসেবে নিজের প্রথম চার টেস্টেই অর্ধ-শতরান করেন। কোন ইনিংসেই তিনি অর্ধ-শতরানের পূর্বে আউট হননি।
একই গ্রীষ্মে তার ওডিআই অভিষেক হয়। ১৯ ফেব্রুয়ারি, ২০১৭ তারিখে সফররত পাকিস্তান দলের বিপক্ষে পার্থের ওয়াকা গ্রাউন্ডে সিরিজের তৃতীয় একদিনের আন্তর্জাতিকে অভিষেক ঘটে তার। অ্যাডাম গিলক্রিস্ট তাকে ওডিআই ক্যাপ উপহার দেন। অভিষেক খেলায় জুনায়েদ খানের বলে শূন্য রানে কট আউট হন। তবে, নো-বলের বদৌলতে রক্ষা পান। পরবর্তীতে পাকিস্তানের ২৬৪ রানের জয়ের লক্ষ্যমাত্রায় নেমে ৮২ রান সংগ্রহ করেন। এ সংগ্রহটি অভিষেক ওডিআইয়ে যে-কোন অস্ট্রেলীয় ব্যাটসম্যানের তৃতীয় সর্বোচ্চ সংগ্রহ ছিল।
এরপর নিজ দেশে ভারত ও শ্রীলঙ্কার বিপক্ষে সিরিজে তাকে আসা-যাওয়ায় পালায় থাকতে হয়। তাসত্ত্বেও, নিজেকে ওডিআই দলে মাঝারিসারির ব্যাটসম্যান হিসেবে প্রতিষ্ঠিত করতে সক্ষম হন। এরপর তিনি ভারত ও বাংলাদেশ গমন করেন। রাঁচি ও চট্টগ্রামের খেলায় দলকে রক্ষা করাসহ জয়সূচক রান তুলেন। ভারত সফরে সীমিত ওভারের খেলায় উইকেট-রক্ষক হিসেবে টি২০আই অভিষেক হয়। মোহালিতে ৩৫৯ রানের জয়ের লক্ষ্যমাত্রায় নিজস্ব প্রথম ওডিআই শতক তুলে অস্ট্রেলিয়ার জয়ের রেকর্ডে ভূমিকা রাখেন।
তবে, ২০১৭-১৮ মৌসুমের অ্যাশেজ সিরিজ চলাকালীন পেস বোলিংয়ের বিপক্ষে তার ব্যাটিং কৌশল প্রশ্নবিদ্ধতার কবলে পড়ে। দুই টেস্ট পর দল থেকে তার স্থানচ্যূতি ঘটে। এরপর, দক্ষিণ আফ্রিকায় কুখ্যাত সফরে কেপ টাউনে বলে আঁচড়ের ন্যায় কেলেঙ্কারীর ঘটনার পর জোহেন্সবার্গে তাকে খেলার জন্যে আমন্ত্রণ জানানো হয়। স্টিভ স্মিথ ও ডেভিড ওয়ার্নারের নিষেধাজ্ঞার কারণে তাকে স্থায়ীভাবে দলে রাখার কথা ভাবা হয়েছিল। কিন্তু, ভারতে অস্ট্রেলিয়া এ-দলের সফরে দূর্বলমানের ক্রীড়ানৈপুণ্য প্রদর্শনের কারণে অক্টোবর, ২০১৮ সালে সংযুক্ত আরব আমিরাতে অনুষ্ঠিত টেস্ট সফরে পাকিস্তানের বিপক্ষে খেলা থেকে তাকে দূরে রাখা হয়।
৩০ জানুয়ারি, ২০১৭ তারিখে নিউজিল্যান্ডের বিপক্ষে নিয়মিত উইকেট-রক্ষক ম্যাথু ওয়েডের বিকল্প হিসেবে দায়িত্ব পালন করেন। পূর্বে ১৩টি ওডিআইয়ে অংশ নেয়া সত্ত্বেও ২০১৯ সালের ক্রিকেট বিশ্বকাপে স্মিথের প্রত্যাবর্তনে দূরে রাখা হয়। তবে, সেমি-ফাইনালে ইংল্যান্ডের বিপক্ষে আঘাতের কারণে তাকে দলে নিয়ে আসা হয়। মাত্র ৪ রান সংগ্রহ করেন ও তার দল শোচনীয়ভাবে পরাভূত হয়।
ভারত গমন
এপ্রিল, ২০১৮ সালে ক্রিকেট অস্ট্রেলিয়া কর্তৃক ২০১৮-১৯ মৌসুমের জন্যে তাকে জাতীয় পর্যায়ে চুক্তিবদ্ধ করা হয়। ফেব্রুয়ারি, ২০১৯ সালে স্বাগতিক ভারতের বিপক্ষে টুয়েন্টি২০ আন্তর্জাতিক সিরিজ খেলার উদ্দেশ্যে তাকে অস্ট্রেলিয়া দলে ঠাঁই দেয়া হয়। ২৪ ফেব্রুয়ারি, ২০১৯ তারিখে বিশাখাপত্তমে রাত্রিকালীন প্রথম টি২০আইয়ে অভিষেক পর্ব সম্পন্ন হয় তার।
মার্চ, ২০১৯ সালে ওডিআই তিনি তার প্রথম শতরানের ইনিংস খেলেন। মোহালিতে সিরিজের চতুর্থ ওডিআইয়ে স্বাগতিক ভারতের বিপক্ষে তিনি ১১৭ রান করেছিলেন।
ইংল্যান্ড এবং ওয়েলসে অনুষ্ঠিত জুলাই, ২০১৯ সালের ক্রিকেট বিশ্বকাপ খেলার উদ্দেশ্যে তাকে অস্ট্রেলিয়া দলে যুক্ত করা হয়। ঐ প্রতিযোগিতায় শন মার্শের আঘাতপ্রাপ্তির ফলে তাকে স্থলাভিষিক্ত করা হয়েছিল।
অ্যাশেজ দলে তাকে নেয়া হয়নি। তবে, ডারহাম দলে খেলার জন্যে চুক্তিবদ্ধ হন। ২০১৯ সালের ভাইটালিটি ব্ল্যাস্টে ক্যামেরন ব্যানক্রফ্টের স্থলাভিষিক্ত হন।
খেলার ধরন
ফিল্ডার হিসেবে তিনি বেশ কার্যকর ও দক্ষতার বহিঃপ্রকাশ ঘটিয়েছেন। স্লিপ এলাকা, শর্ট লেগ, পয়েন্টসহ উইকেট-রক্ষক হিসেবেও তিনি খেলে থাকেন।
ব্যাটসম্যান হিসেবে পিটার হ্যান্ডসকম্ব তার অধিকাংশ শটই অফের দিকে সামনের পায়ে ভর রেখে খেলে থাকেন। এছাড়াও, ডিপ অঞ্চলেও খেলেন। এ পর্যায়ে তাকে স্ট্যাম্পের খুব কাছে বিপজ্জ্বনক অবস্থায় খেলতে দেখা যায়। ডানহাতি পেস বোলারদের ইনসুইঙ্গার ও অফ কাটারে তিনি বেশ নিজেকে গুটিয়ে নেন। ইনিংস চলাকালীন উইকেট রক্ষার্থে পরিবর্তনশীল প্রবণতা তার মাঝে বিদ্যমান। ২০১৮ সালে ভারতের বিপক্ষে খেলার জন্যে তাকে টেস্ট দলে ফিরিয়ে আনার পর টের পাওয়া যায়। নিজ দেশে মেলবোর্ন ক্রিকেট গ্রাউন্ডে তৃতীয় টেস্ট খেলার পর তাকে বাদ দেয়া হয়।
ডাসার থানা
ডাসার থানা বাংলাদেশের মাদারীপুর জেলার ডাসার উপজেলার অন্তর্গত একটি থানা যা ৫টি ইউনিয়ন নিয়ে গঠিত। এটি ঢাকা বিভাগের অধীন মাদারীপুর জেলার ৫টি থানার মধ্যে একটি এবং মাদারীপুর জেলার দক্ষিণ-পশ্চিমে অবস্থিত। ডাসার থানার উত্তরে মাদারীপুর সদর থানা, দক্ষিণে আগৈলঝাড়া থানা, পূর্বে কালকিনি থানা, পশ্চিমে কোটালিপাড়া থানা অবস্থিত। ডাসার থানার উপর দিয়ে পালরদী নদী প্রবাহিত হয়েছে।
২০১৩ সালে ডাসার থানা প্রতিষ্ঠা করা হয়। বাংলাদেশ জাতীয় সংসদ নির্বাচনে ডাসার থানার সংসদীয় আসন মাদারীপুর-৩। কালকিনি উপজেলা ও মাদারীপুর সদর উপজেলার ইউনিয়ন নিয়ে গঠিত মাদারীপুর-৩ আসনটি জাতীয় সংসদে ২২০ নং আসন হিসেবে চিহ্নিত।
পটভূমি
২০১৩ সালের ২রা মার্চ কালকিনি থানার আংশিক এলাকা নিয়ে ডাসার থানা গঠন করা হয়। এর আগে ডাসার ইউনিয়নকে দু’ভাগে বিভক্ত করে বেতবাড়ী ও ডাসার নামে ২টি ইউনিয়ন এবং নবগ্রাম ইউনিয়নকে শশিকর ও নবগ্রাম নামে আরও ২টি ইউনিয়ন গঠন করা হয়। গোপালপুর ও কাজিবাকাই ইউনিয়নসহ মোট ৫টি ইউনিয়ন নিয়ে ২০১২ সলের ২রা ফেব্রুয়ারি ডাসারে পুলিশ তদন্ত কেন্দ্র স্থাপিত হয়। ২০১৭ সালের ২০ নভেম্বর নিকার বৈঠকে ডাসার থানাকে উপজেলায় উন্নিত করনের কথা থাকলেও তা অনুমদিত হয়নি। পরবর্তীতে ২০২১ সালের ২৬ জুলাই প্রধানমন্ত্রী ও নিকার- এর সভাপতি শেখ হাসিনার সভাপতিত্বে অনুষ্ঠিত নিকারের সভায় ডাসার উপজেলা অনুমোদিত হয় ।
ভূগোল
ডাসার থানার ভৌগোলিক অবস্থান । এর মোট আয়তন ৭৬.০৮ বর্গ কিলোমিটার। ডাসার থানার উত্তরে মাদারীপুর সদর থনা, দক্ষিণে আগৈলঝাড়া থানা, পূর্বে কালকিনি থানা, পশ্চিমে কোটালিপাড়া থানা অবস্থিত।
প্রশাসন
ডাসার থানায় ৫টি ইউনিয়ন, ৬৭টি মৌজা রয়েছে। ইউনিয়নগুলো হলো গোপালপুর ইউনিয়ন, কাজীবাকাই ইউনিয়ন, বালিগ্রাম ইউনিয়ন, ডাসার ইউনিয়ন, নবগ্রাম ইউনিয়ন। এই থানার স্থানীয় সরকার কার্যক্রম কালকিনি উপজেলাধীন।
বাংলাদেশ জাতীয় সংসদ নির্বাচনে ডাসার থানার সংসদীয় আসন মাদারীপুর-৩। কালকিনি উপজেলা ও মাদারীপুর সদর উপজেলার খোয়াজপুর ইউনিয়ন, ঝাউদি ইউনিয়ন, ঘটমাঝি ইউনিয়ন, মোস্তফাপুর ইউনিয় ন ও কেন্দুয়া ইউনিয়ন নিয়ে গঠিত মাদারীপুর-৩ আসনটি জাতীয় সংসদে ২২০ নং আসন হিসেবে চিহ্নিত। বাংলাদেশ স্বাধীনতা লাভের পর অনুষ্ঠিত ১৯৭৩ সালের প্রথম জাতীয় সংসদ নির্বাচনেই এই সংসদীয় আসনটি তৈরি করা হয়। প্রথম নির্বাচনে এ আসন থেকে সংসদ সদস্য নির্বাচিত হন বাংলাদেশ আওয়ামী লীগের ফনী ভূষণ মজুমদার। ১৯৭৯ সালে বাংলাদেশ জাতীয়তাবাদী দলের (বিএনপি) আবদুল মান্নান শিকদার, ১৯৮৬ সালে জাতীয় পার্টির শেখ শহীদুল ইসলাম, ১৯৮৮ সালে জাতীয় পার্টির শেখ শহীদুল ইসলাম, ১৯৯১ সালে আওয়ামী লীগের সৈয়দ আবুল হোসেন, ফেব্রুয়ারি ১৯৯৬ তারিখে বাংলাদেশ জাতীয়তাবাদী দলের গনেশ চন্দ্র হালদার, জুন ১৯৯৬ তারিখে আওয়ামী লীগের সৈয়দ আবুল হোসেন সংসদ সদস্য নির্বাচিত হন। তিনি ২০০১, ২০০৮ সালের জাতীয় সংসদ নির্বাচনেও এ আসন থেকে নির্বাচিত হন। ২০১৪ সালের জাতীয় সংসদ নির্বাচনে বিরোধীদলগুলো তাদের প্রার্থীতা প্রত্যাহার করে নিলে আওয়ামী লীগের আ. ফ. ম. বাহাউদ্দিন নাছিম বিনা প্রতিদ্বন্দ্বিতায় নির্বাচিত হন। ২০১৮ সালের সর্বশেষ একাদশ জাতীয় সংসদ নির্বাচনে আবদুস সোবহান গোলাপ বাংলাদেশ আওয়ামী লীগের মনোনয়নে এ আসনের সংসদ সদস্য নির্বাচিত হন।
শিক্ষা
২০১১ সালের হিসেব অনুযায়ী ডাসার থানা অঞ্চলের গড় সাক্ষরতার হার শতকরা ৫৪.৮২%।
ডাসার থানা অঞ্চলের শিক্ষা ব্যবস্থা বাংলাদেশের অন্য সব শহরের মতই। বাংলাদেশের শিক্ষাব্যবস্থায় প্রধানত পাঁচটি ধাপ রয়েছে: প্রাথমিক (১ থেকে ৫), নিম্ন মাধ্যমিক (৬ থেকে ৮), মাধ্যমিক (৯ থেকে ১০), উচ্চ মাধ্যমিক (১১ থেকে ১২) এবং উচ্চ শিক্ষা। প্রাথমিক শিক্ষা সাধারণত ৫ বছর মেয়াদী হয় এবং প্রাথমিক বিদ্যালয় সমাপনী পরীক্ষার মাধ্যমে শেষ হয়, ৩ বছর মেয়াদী নিম্ন মাধ্যমিক শিক্ষা সাধারণত নিম্ন মাধ্যমিক স্কুল সার্টিফিকেট (জেএসসি), ২ বছর মেয়াদী মাধ্যমিক শিক্ষা মাধ্যমিক স্কুল সার্টিফিকেট (এসএসসি), ২ বছর মেয়াদী উচ্চ মাধ্যমিক শিক্ষা সাধারণত উচ্চ মাধ্যমিক স্কুল সার্টিফিকেট (এইচএসসি) পরীক্ষার মাধ্যমে শেষ হয়।
মূলত বাংলা ভাষায় পাঠদান করা হয় তবে ইংরেজি ব্যাপকভাবে পাঠদান ও ব্যবহৃত হয়। অনেক মুসলমান পরিবার তাদের সন্তানদের বিশেষায়িত ইসলামী শিক্ষাপ্রতিষ্ঠান যেমন মাদ্রাসাতে প্রেরণ করেন। মাদ্রাসাগুলোতেও প্রায় একই ধরনের ধাপ উত্তীর্ণ হতে হয়। উচ্চ মাধ্যমিকে উত্তীর্ণ হওয়ার পর কোন শিক্ষার্থী সাধারণত উচ্চ শিক্ষা প্রতিষ্ঠান যেমন, বিশ্ববিদ্যালয়ে ভর্তি হতে পারে। ডাসারে উচ্চ মাধ্যমিকের পর উচ্চ শিক্ষার জন্য বেশ কয়েকটি কলেজ রয়েছে যা জাতীয় বিশ্ববিদ্যালয়ের অধীনে বিএ ও এমএ ডিগ্রি প্রদান করে।
অলবর
আলবরগণ (ஆழ்வார்) ছিলেন দক্ষিণ ভারতের তামিল কবি-সন্ত। তারা তাদের ইচ্ছে, পরমানন্দ এবং সেবামূলক গান, "ভক্তি" দ্বারা হিন্দুধর্মে অবদান রেখেছিলেন। তারা ছিল বৈষ্ণবধর্মের অনুসারী। তারা বিষ্ণুকে পরম তত্ত্ব রূপে আরাধনা করত।
অনেক আধুনিক শিক্ষাবিদ আলবরদের জীবনকালকে ৫ম শতাব্দী থেকে ৯ম শতাব্দীর মধ্যবর্তী সময়কাল বলে নির্ধারণ করেছেন। ঐতিহ্যগতভাবে, আলবররা খ্রিষ্টপূর্ব ৪২০০-২৭০০ -এর মধ্যেবর্তী সময়ে বসবাস করত বলে মনে করা হয়। অলবরেরা ছিলেন সংখ্যায় দশজন, যদিও অন্যান্য উল্লেখ রয়েছে, যেমন ঋষিকা দেবী আণ্ডাল এবং মধুরকবি আলবর পরবর্তীকালে অলবরদের মধ্যে অন্তর্ভুক্ত হয়েছেন।এভাবে অলবরদের সংখ্যা মোট বারো জন। বারো জনের মধ্যে আণ্ডালই একমাত্র মহিলা আলবর। সমসাময়িক ৬৩ শৈব নায়নারদের সাথে তারা তামিলনাড়ুর সবচেয়ে গুরুত্বপূর্ণ সাধুদের মধ্যে রয়েছেন।
তামিল ইতিহাস-এর প্রাক্ মধ্যযুগীয় সময়ে রচিত আলভারের ভক্তিমূলক রচনাগুলি বিষ্ণু এবং তার অবতারদের উপাসনার স্তোত্রের মাধ্যমে ভক্তি আন্দোলন এর পেছনে অনুঘটক হিসেবে কাজ করেছিল। তারা বৈষ্ণবধর্মের সাথে সম্পৃক্ত দেবতাদের দিব্য দেশম্ তথা ১০৮ টি দিব্য ধামের প্রশংসা করেছেন। অলবরের কবিতা প্রেমের মাধ্যমে ঈশ্বরের প্রতি "ভক্তি" কে প্রতিধ্বনিত করে।তারা এই ধরনের ভক্তি আনন্দাপ্লুত হয়ে শত শত গান গেয়েছিলেন। এসব ভক্তিগীতিগুলো অনুভূতির গভীরতা এবং অভিব্যক্তির আনন্দ উভয়কেই মূর্ত করেছে।
আলবরদের স্তোত্রের সংগ্রহটি নালায়ীরা দিব্য প্রবন্ধ নামে পরিচিত। আলওয়ারস্ থেকে উদ্ভূত ভক্তি সাহিত্য এমন একটি সংস্কৃতির প্রতিষ্ঠা ও টিকিয়ে রাখতে অবদান রেখেছে যা বৈদিক ধর্ম থেকে বিচ্যুত হয়েছিল এবং মুক্তির একমাত্র পথ হিসাবে ভক্তিতে নিজেকে আত্মসমর্পিত করেছিল। উপরন্তু, তারা তামিল ভক্তিমূলক শ্লোকগুলিতেও অবদান রেখেছিলেন। আলবরদের বিকাশের সাথে সাথে, পাঁচটি বৈষ্ণব দার্শনিক ঐতিহ্য (সম্প্রদায়) সময়ের সাথে সাথে বিকশিত হয়েছে।
জব্বলপুর বিমানবন্দর
ইতিহাস
বিমানবন্দর ১৯৩০-এর দশকে খোলা হয় এবং দ্বিতীয় বিশ্বযুদ্ধের আগে এবং সময়কালে রয়েল এয়ার ফোর্স এবং রয়েল ফ্লাইং কর্পস দ্বারা ব্যবহৃত হয়। এটি সাধারণত জব্বলপুর বিমানবন্দর নামে পরিচিত ছিল, এবং ১৯৬০-এর দশক পর্যন্ত বিমানবন্দরে একটি ময়লা রানওয়ে ছিল। নতুন বাঁধানো রানওয়ে মূল ময়লা রানওয়ে উপরে নির্মিত হয়েছিল। দুমনা বিমানঘাঁটি চালু হওয়ার আগে, ১৯২০-র দশকে দুমনাতে বিমান অবতরণ করত, এমনকি সেই সময়ে জব্বলপুর শহরের সীমানার ভিতরে একটি রেসকোর্সের মধ্যেও বিমানগুলি অবতরণ করছিল।
রানওয়ে
রানওয়েটি এয়ারবাস ৩২০ পরিবার / বোয়িং ৭৩৭-৮০০ সহ ছোট শরীরের বিমান চালানোর ক্ষমতা রাখে এবং রাতে অবতরণের জন্য ডিওওআর / ডিএমই, এনডিবি এবং স্পষ্টতা পদ্ধতির পথ নির্দেশক ব্যবস্থা রয়েছে। বিমানবন্দরে এ ৩২০ / বি-৭৩৭ বা ২ এটিআর ৭২ বিমানের জন্য একটি পার্কিং ব্যবস্থা রয়েছে।
প্রান্তিক
প্রান্তিক বা টার্মিনালের ঘণ্টায় ১২৫ জন যাত্রী পরিচালনা করার ক্ষমতা আছে। ৪ টি চেক-ইন ডেস্কয়ে  নিরাপত্তা জন্য সিসিটিভি এবং একটি এক্স-রে মেশিনের রয়েছে। বিমানবন্দরটি রানওয়েতে আলো, গাড়ী-কলিং, রাতে অবতরণ সুবিধা, একটি খাদ্য স্টল এবং এটিএম দিয়ে সজ্জিত। মধ্যপ্রদেশ সরকার পর্যটন তথ্য কেন্দ্র এবং প্রাথমিক চিকিৎসা, এমআইআর, এবং ডাক্তার ও নার্সের মতো চিকিৎসা সুবিধা প্রদান করে।
অনন্য মামুন
অনন্য মামুন, বাংলা চলচ্চিত্রের একজন পরিচালক ও চিত্রনাট্যকার। তাঁর উল্লেখযোগ্য কাজগুলো হলঃ মোস্ট ওয়েলকাম, আমি শুধু চেয়েছি তোমায়, অস্তিত্ব, আমি তোমার হতে চাই, আবার বসন্ত, নবাব এলএলবি, মেকআপ, কসাই''।
কর্মজীবন
চিত্রনাট্য লেখক হিসাবে অনন্য মামুন ২০০০ সালে তাঁর কর্মজীবন শুরু করেন। বাংলাদেশ চলচ্চিত্র জগতে অনন্য মামুনের লেখা অনেক ব্লকবাস্টার চলচ্চিত্র রয়েছে। তাছাড়াও,  তিনি টালিউড চলচ্চিত্রের জন্য প্রচুর পান্ডুলিপি লিখেছেন। ২০১২ সালে তিনি তাঁর প্রথম চলচ্চিত্র মোস্ট ওয়েলকাম পরিচালনা করেন। তারপরে ২০১৪ সালে বাংলাদেশ ও ভারতের মধ্যে প্রথম যৌথ-প্রযোজনার চলচ্চিত্র আমি শুধু চিয়েছি তোমায় পরিচালনা করেন।
২০১৬ সালে আরিফিন শুভ এবং নুসরাত ইমরোজ তিশা অভিনীত অস্তিত্ব মুক্তি পায়। ২০১৬ সালে বাপ্পি চৌধুরী এবং বিদ্যা সিনহা সাহা মিম অভিনীত অমি তোমার হতে চায়  চলচ্চিত্রটি মুক্তি পায়।
সমালোচনা
সাংস্কৃতিক অনুষ্ঠানের অজুহাতে ৫৭ জনকে পাচারের জন্য মালয়েশিয়ায় তাকে গ্রেপ্তার করা হয়। পরে তাকে ছেড়ে দেওয়া হয়।
২০২০ সালের ১৬ ডিসেম্বর আইথিয়েটারে তার পরিচালিত নবাব এলএলবি চলচ্চিত্র অর্ধাংশ মুক্তি দেয়ায় তিনি দর্শকদের কাছে নেতিবাচক অভ্যর্থ্যনা পেয়েছিলেন। ২৪ ডিসেম্বর ঐ চলচ্চিত্রে পুলিশকে বিকৃতভাবে উপস্থাপনের অভিযোগে গ্রেপ্তার ও কারাগারে পাঠানো হয়েছিল।
সদাশিব শিন্দে
সদাশিব গণপতরাও সাধু শিন্দে (জন্ম: ১৮ আগস্ট, ১৯২৩ - মৃত্যু: ২২ জুন, ১৯৫৫) বোম্বেতে জন্মগ্রহণকারী বিশিষ্ট ভারতীয় আন্তর্জাতিক ক্রিকেটার ছিলেন। ভারত ক্রিকেট দলের অন্যতম সদস্য ছিলেন তিনি। ১৯৪৬ থেকে ১৯৫২ সময়কালে ভারতের পক্ষে সাত টেস্টে অংশগ্রহণ করার সুযোগ ঘটে তার। ঘরোয়া প্রথম-শ্রেণীর ক্রিকেটে মহারাষ্ট্রের প্রতিনিধিত্ব করেছেন। দলে তিনি মূলতঃ লেগ স্পিনার হিসেবে খেলতেন। এছাড়াও, ডানহাতে নিচেরসারিতে ব্যাটিং করতেন সাধু শিন্দে নামে পরিচিত সদাশিব শিন্দে।
প্রারম্ভিক জীবন
১৯৪৩-৪৪ মৌসুমে প্রথম-শ্রেণীর ক্রিকেটে ৫/১৮৬ বোলিং পরিসংখ্যান গড়ে সকলের নজর কাড়েন। মহারাষ্ট্রের পক্ষে দীর্ঘ ৭৫.৫ ওভার বোলিং করেছিলেন তিনি। ঐ খেলায় বোম্বের বিজয় মার্চেন্ট অপরাজিত ৩৫৯* রান তুলেছিলেন।
রঞ্জি ট্রফিতে মহারাষ্ট্র, বোম্বে ও বরোদরার পক্ষে প্রতিনিধিত্ব করেছেন সদাশিব শিন্দে। প্রথম-শ্রেণীর খেলায় ২৩০ উইকেট পেয়েছেন।
আন্তর্জাতিক ক্রিকেট
১৯৪৬ সালে ভারত দলের সদস্যরূপে ইংল্যান্ড গমন করেন। ঐ সফরে তিনি ৩৯ উইকেট পেয়েছিলেন। লর্ডসে একটিমাত্র টেস্টে অংশগ্রহণের সুযোগ হয় তার। শেষ উইকেট জুটিতে রুসি মোদি’র সাথে ৪৩ রান তুলেন। তবে বল হাতে খুব কমই সফলতা পেয়েছিলেন। পরবর্তী পাঁচ বছরে আর একটিমাত্র টেস্টে অংশ নিয়েছিলেন।
১৯৫১-৫২ মৌসুমে সফরকারী ইংরেজ দলের বিপক্ষে অংশ নেন। দিল্লির ফিরোজ শাহ কোটলা মাঠে অনুষ্ঠিত টেস্টে বড় ধরনের সফলতা পান। সিরিজের প্রথম টেস্টের প্রথমদিনে মধ্যাহ্নবিরতির পর তৃতীয় পরিবর্তনে বোলিংয়ের জন্য ডাক আসে তার। গুগলিতে ডন কেনিয়নের মাঝের স্ট্যাম্প উপড়ে যায়। জ্যাক রবার্টসনকে এলবিডব্লিউ করার পর ডোনাল্ড কার লেগ ব্রেক বোলিংয়ে বিভ্রান্ত হয়ে উইকেট-রক্ষক নানা জোশি’র হাতে ধরা পড়েন। এ পর্যায়ে তার বোলিং পরিসংখ্যান ছিল ৮-২-১৬-৩। চা বিরতির পর আরও তিন উইকেট লাভ করলে দিন শেষ হবার পাঁচ মিনিট পূর্বে ইংল্যান্ড ২০৩ রানে গুটিয়ে যায়। ঐ ইনিংসে সিন্ধে ৬/৯১ লাভ করেন। ভারত ইনিংসে বেশ এগিয়ে যায়। তবে শিন্দের বোলিংয়ে সাতবার সুযোগ হাতছাড়া হয়। অধিকাংশই জোশি ও অতিরিক্ত খেলোয়াড় হিসেবে মাঠে নামা দত্তরাও গায়কোয়াড় ফেলে দেন। ফলশ্রুতিতে ইংল্যান্ড দল খেলা রক্ষা করতে সমর্থ হয়। সিন্ধে রান আউটের শিকার হন।
১৯৫২ সালে ইংল্যান্ড সফরে যান। সুভাষ গুপ্তের দূর্বল বোলিংশৈলীই মূলতঃ তার অন্তর্ভূক্তির কারণ ছিল। সফরে ৩৯ উইকেট লাভ করেন। লিডসের হেডিংলি ক্রিকেট গ্রাউন্ডে পিটার মে’র উইকেটই তার সর্বশেষ শিকার ছিল।
অর্জনসমূহ
কমপক্ষে দশ ইনিংসে অংশগ্রহণকারী মাত্র দুইজন টেস্ট ক্রিকেটারের একজনরূপে নিজস্ব সর্বোচ্চ রানের তুলনায় ব্যাটিং গড়ে অতিক্রম করতে সমর্থ হন তিনি। অন্যজন হচ্ছেন পাকিস্তানি সাবেক আন্তর্জাতিক ক্রিকেটার অন্তাও ডি’সুজা।
ব্যক্তিগত জীবন
ব্যক্তিগত জীবনে বিবাহিত ছিলেন তিনি। কন্যা প্রতিভা পওয়ার বিশিষ্ট রাজনীতিবিদ ও বিসিসিআইয়ের সাবেক সভাপতি শরদ পওয়ারের পত্নী।
মাত্র ৩২ বছর বয়সে টাইফয়েড রোগে আক্রান্ত হয়ে তার দেহাবসান ঘটে।
ত্শুল-খ্রিম্স-র্গ্যা-ম্ত্শো
ত্শুল-খ্রিম্স-র্গ্যা-ম্ত্শো, (২৯শে মার্চ, ১৮১৬ – ১৮৩৭) তিব্বতী বৌদ্ধধর্মের অন্যতম প্রধান ধর্মসম্প্রদায় দ্গে-লুগ্স ধর্মসম্প্রদায়ের দশম দলাই লামা ছিলেন।
জন্ম
ত্শুল-খ্রিম্স-র্গ্যা-ম্ত্শো ১৮১৬ খ্রিষ্টাব্দের ২৯শে মার্চ তিব্বতের লি-থাং অঞ্চলে জন্মগ্রহণ করেন। তার পিতার নাম ছিল ব্লো-ব্জাং-স্ন্যান-গ্রাগ্স এবং মাতার নাম ছিল র্নাম-র্গ্যাল-বু-খ্রিদ । ত্শুল-খ্রিম্স-র্গ্যা-ম্ত্শোকে দশম দলাই লামা হিসেবে চিহ্নিত করার পর তার পরিবারকে ইয়ুতোক নামক স্তানে প্রচুর পরিমাণে সম্পত্তি ও তার পিতা ব্লো-ব্জাং-স্ন্যান-গ্রাগ্সকে সাম্মানিক উপাধি প্রদান করে পরিবারটিকে তিব্বতের একটি অভিজাত পরিবারে উন্নীত করা হয়।
দলাই লামা হিসেবে চিহ্নিতকরণ
নবম দলাই লামার পুনর্জন্ম রূপে যে ছয়জন শিশুকে পরবর্তী দলাই লামা হিসেবে প্রার্থী করা হয়, তার মধ্যে ত্শুল-খ্রিম্স-র্গ্যা-ম্ত্শোকেই তিব্বতী উচ্চপদস্থ লামারা ও অষ্টম দে-মো রিন-পো-ছে ব্লো-ব্জাং-থুব-ব্স্তান-'জিগ্স-মেদ-র্গ্যা-ম্ত্শো নামক তৎকালীন তিব্বতের রাজপ্রতিনিধি পছন্দ করেন। কিন্তু চিং রাজসভা থেকে চিং সম্রাট চিয়ানলোং কর্তৃক প্রবর্তিত লটারির মাধ্যমে অবতারী লামাদের পুনর্জন্ম চিহ্নিতকরণের গ্সের-বুম-স্ক্রুগ-পা  পদ্ধতির মাধ্যমে দশম দলাই লামা নির্বাচনের ওপর জোর দেন। যদিও দশম দলাই লামার ক্ষেত্রে এই পদ্ধতির প্রয়োগ করা হয়েছিল কি না, সেই বিষয়ে দ্বিমত রয়েছে, কিন্তু যাই হোক না কেন, চিং রাজসভা দশম দলাই লামা হিসেবে ত্শুল-খ্রিম্স-র্গ্যা-ম্ত্শোকে চিহ্নিতকরণের এক বছর পরে ১৮২২ খ্রিষ্টাব্দে আনুষ্ঠানিক ভাবে নিশ্চিত করে।
শিক্ষা
১৮২৩ খ্রিষ্টাব্দে সপ্তম পাঞ্চেন লামা তাকে শিক্ষার্থীর শপথ পদান করেন। ঙ্গাগ-দ্বাং-স্ন্যান-গ্রাগ্স নামক ছেষট্টিতম দ্গা'-ল্দান-খ্রি-পা, ঙ্গাগ-দ্বাং-ছোস-'ফেল  নামক সত্তরতম দ্গা'-ল্দান-খ্রি-পা, ঙ্গাগ-দ্বাং-'জাম-দ্পাল-ত্শুল-খ্রিম্স-র্গ্যা-ম্ত্শো  নামক তিয়াত্তরতম দ্গা'-ল্দান-খ্রি-পা প্রভৃতি বিখ্যাত লামারা তার শিক্ষক হিসেবে দায়িত্ব গ্রহণ করেন। ১৮২৫ খ্রিষ্টাব্দে তিনি দ্রেপুং বৌদ্ধবিহার থেকে শিক্ষালাভ সমাপ্ত করেন।
শেষ জীবন
১৮৩০ খ্রিষ্টাব্দে ত্শুল-খ্রিম্স-র্গ্যা-ম্ত্শোকে তিব্বত রাষ্ট্রের প্রশাসনিক দায়িত্ব প্রদান করেন। ১৮৩৪ খ্রিষ্টাব্দে তিনি মঙ্গোলিয়ার থোর-র্গোদ রাজ্যের রাজা এবং ব্লো-ব্জাং-ত্শুল-খ্রিম্স-'জিগ্স-মেদ-ব্স্তান-পা'ই-র্গ্যাল-ম্ত্শান  নামক পঞ্চম র্জে-ব্ত্সুন-দাম-পা হো-থোগ-থু ) উপাধিধারী অবতারী লামাকে শিক্ষা প্রদান করেন। এই বছর সপ্তম পাঞ্চেন লামা তাকে ভিক্ষুর শপথ প্রদান করেন। এই বছরেই লাসা শহরে একটি মহামারী দেখা দিলে তিনি সেই রোগে আক্রান্ত হয়ে অসুস্থ হয়ে পড়েন এবং ১৮৩৭ খ্রিষ্টাব্দে তার মৃত্যু ঘটে।
চার্ল ল্যাঙ্গেভ্যাল্ট
দক্ষিণ আফ্রিকা ক্রিকেট দলের পক্ষে টেস্ট ও একদিনের আন্তর্জাতিকে খেলেছেন তিনি। দলে চার্ল ল্যাঙ্গেভ্যাল্ট মূলতঃ ডানহাতি ফাস্ট-মিডিয়াম সুইং বোলার। ইন্ডিয়ান প্রিমিয়ার লীগে রয়্যাল চ্যালেঞ্জার্স ব্যাঙ্গালোর দলে প্রতিনিধিত্ব করেন।
খেলোয়াড়ী জীবন
ক্রিকেট খেলায় মনোনিবেশের পূর্বে ড্রাকেনস্টেইন কারেকশনাল সেন্টারে ওয়ার্ডার হিসেবে কাজ করেন। ১৯৯৭-৯৮ মৌসুম থেকে ২০১৩-১৪ মৌসুম পর্যন্ত বোল্যান্ড দলের প্রতিনিধিত্ব করেছেন। তন্মধ্যে, ২০০৭ সালে জাতীয় পর্যায়ে বর্ষসেরা খেলোয়াড়ের মর্যাদা লাভ করেন তিনি।
জানুয়ারি, ২০০৫ সালে কেপটাউনের নিজ মাঠে ইংল্যান্ড দলের বিপক্ষে তার টেস্ট অভিষেক ঘটে। প্রথম ইনিংসেই তিনি ৪৬ রানে ৫ উইকেট লাভ করে সবিশেষ কৃতিত্ব দেখান।
কৃতিত্ব
১১ মে, ২০০৫ তারিখে বার্বাডোসের কেনসিংটন ওভালে অনুষ্ঠিত তৃতীয় একদিনের আন্তর্জাতিকে স্বাগতিক ওয়েস্ট ইন্ডিজের বিপক্ষে হ্যাট্রিক করার গৌরব অর্জন করেন। তিনি একে-একে ইয়ান ব্রাডশ, ড্যারেন পাওয়েল এবং কোরি কলিমোরকে আউট করেন। তার এ হ্যাট্রিকটি শেষ ওভারে সম্পন্ন হয় ও দল মাত্র ১ রানের ব্যবধানে নাটকীয়ভাবে জয় পায়। এ হ্যাট্রিকের ফলে তিনি প্রথম দক্ষিণ আফ্রিকানের মর্যাদা পান।
কোচিং
চার্ল ল্যাঙ্গেভ্যাল্ট কিছু সময় দক্ষিণ আফ্রিকা দলের বোলিং কোচের দায়িত্ব পালন করেন। ৩০ অক্টোবর, ২০১৭ তারিখে ওয়েস্ট ইন্ডিয়ান ক্রিকেটার অটিস গিবসন তার স্থলাভিষিক্ত হন। বাংলাদেশ ক্রিকেট বোর্ডের সাধারণ সভায় গৃহীত সিদ্ধান্ত মোতাবেক ২৭ জুলাই, ২০১৯ তারিখে তাকে বাংলাদেশ ক্রিকেট দলের বোলিং কোচ হিসেবে মনোনয়ন দেয়া হয়।
জেপি ডুমিনি
জ্যঁ-পল ডুমিনি (Jean-Paul Duminy; জন্ম: ১৪ এপ্রিল, ১৯৮৪) কেপ টাউনের স্ট্যান্ডফন্টেইনে জন্মগ্রহণকারী দক্ষিণ আফ্রিকান ক্রিকেট ধারাভাষ্যকার ও প্রাক্তন আন্তর্জাতিক ক্রিকেটার। সংক্ষেপে তিনি জেপি ডুমিনি নামে বৈশ্বিকভাবে পরিচিত।
দক্ষিণ আফ্রিকা দলে বামহাতি ব্যাটসম্যান ও ডানহাতি অফ স্পিন বোলার হিসেবে খেলে থাকেন। কেপে জন্মগ্রহণ করলেও বড় হয়েছেন ওয়েস্টার্ন কেপে। বর্তমানে ঘরোয়া ক্রিকেটে নিজ রাজ্য দল কেপ কোবরাজে খেলছেন।
ক্রিকেট বিশ্বকাপ
৭ জানুয়ারি, ২০১৫ তারিখে ক্রিকেট সাউথ আফ্রিকা কর্তৃপক্ষ ২০১৫ সালের ক্রিকেট বিশ্বকাপের জন্য তাদের পরিচালনাধীন দক্ষিণ আফ্রিকা ক্রিকেট দলের ১৫-সদস্যের চূড়ান্ত তালিকা প্রকাশ করে। এতে ডুমিনিও দলের অন্যতম সদস্য মনোনীত হন। ১৫ ফেব্রুয়ারি, ২০১৫ তারিখে গ্রুপ পর্বের ১ম খেলায় জিম্বাবুয়ের বিপক্ষে তিনি অংশগ্রহণ করেন। ৫ম উইকেট জুটিতে ডেভিড মিলারকে সাথে নিয়ে অবিচ্ছেদ্যভাবে একদিনের আন্তর্জাতিকের ইতিহাসের সর্বোচ্চ ২৫৬* রানের নতুন রেকর্ড গড়েন।
২০১৫ সালের ক্রিকেট বিশ্বকাপের নক-আউট পর্বের কোয়ার্টার ফাইনালে শ্রীলঙ্কার বিরুদ্ধে প্রথম দক্ষিণ আফ্রিকান হিসেবে বিশ্বকাপে হ্যাট্রিক করেন ডুমিনি। ধারাবাহিকভাবে তিনি অ্যাঞ্জেলো ম্যাথিউস, নুয়ান কুলাসেকারা ও থারিন্ডু কৌশলকে আউটের মাধ্যমে দুই ওভারের সমন্বয়ে গড়া একদিনের আন্তর্জাতিকের ৩৮তম হ্যাট্রিক সম্পন্ন করেন। এরফলে প্রথমবারের মতো বিশ্বকাপের নক-আউট পর্বের কোন খেলা অত্যন্ত সংক্ষিপ্ত সময়ে শেষ হয়ে যায়। তার দল ৯ উইকেটেব ব্যবধানে জয়সহ প্রথমবারের মতো বিশ্বকাপের নক-আউট পর্বে জয় পায়।
লুই দাগের
লুই-জাক-মঁদে দাগের (Louis-Jacques-Mandé Daguerre) বা সংক্ষেপে লুই দাগের ছিলেন একজন ফরাসি শিল্পী, বিজ্ঞানী ও আলোকচিত্রগ্রাহক। তিনি ইতিহাসে সর্বপ্রথম দীর্ঘস্থায়ী আলোকচিত্র উৎপাদনকারী ও বাস্তবে ব্যবহারযোগ্য আলোকচিত্রগ্রহণ প্রক্রিয়াটি উদ্ভাবন ও বাণিজ্যিকীকরণ করেন, যার নাম ছিল "দাগেরেওতিপি" বা দাগেরোচিত্রগ্রহণ প্রক্রিয়া। এ কারণে দাগেরকে আলোকচিত্রগ্রহণের একজন জনক হিসেবে গণ্য করা হয়। এছাড়া তিনি রঙচিত্র অংকন, ছাপচিত্র, মঞ্চনাটক ও গীতিনাট্য মঞ্চসজ্জায় পারদর্শী ছিলেন।
দাগের আরেক ফরাসি উদ্ভাবক জোযেফ নিসেফর নিয়েপসের সাথে একত্রে একটি ব্যবহারযোগ্য আলোকচিত্রগ্রহণ প্রক্রিয়া আবিষ্কারের উদ্দেশ্যে পরীক্ষা নিরীক্ষা চালান। নিয়েপস ১৮১৪ সাল থেকেই এ ব্যাপারে কাজ করে আসছিলেন, পরে ১৮২৯ সালে দাগের-ও তাঁর সাথে যুক্ত হন। ১৮২২ সালে নিয়েপস একটি ধনাত্মক প্রতিবিম্ব তৈরি করতে সফল হন, যেটি তৈরির প্রক্রিয়াটির তিনি নাম দেন "এলিওগ্রাফি" (Héliographie) বা "সৌরচিত্রণ"। ১৮৩৩ সালে নিয়েপসের মৃত্যু হয় ও এরপর দাগের তাদের কৌশলগুলি পরিশীলিত করা অব্যাহত রাখেন। এভাবে উৎকর্ষসাধন করে শেষ পর্যন্ত তিনি যে প্রক্রিয়াটিতে উপনীত হন, সেটিতে ক্যামেরা বা চিত্রগ্রাহক যন্ত্রের ভেতরে বসানোর আগে একটি রূপার প্রলেপযুক্ত তামার পাতকে প্রথমে পরিস্কার ও পালিশ করে আয়নার মতো চকচকে করে নিতে হয়। এরপর আয়োডিনের বাষ্প দ্বারা পাতটিকে সুবেদী করা হয়, ফলে সেটি হলদে-গোলাপী বর্ণ ধারণ করে। তারপরে সেটিকে ক্যামেরার ভেতরে স্থাপন করে সেটির উপরে বস্তু থেকে আগত আলোকসম্পাত (এক্সপোজ) করে (আলোকসম্পাতকাল শুরুর দিকে ৩ থেকে ১৫ মিনিট ছিল) ঐ বস্তুর ধনাত্মক প্রতিবিম্বটি ধারণ করা হয়, এবং উত্তপ্ত পারদের বাষ্পের সাহায্যে সেটির বিকাশ সাধন (ডেভেলপ) করা হয় যাতে প্রতিবিম্বটি ফুটে ওঠে। সবশেষে একটি লবণাক্ত (সোডিয়াম থায়োসালফেট বা হাইপো) দ্রবণে নিমজ্জনের মাধ্যমে প্রক্রিয়াজাত করে চিত্রটিকে স্থায়ীরূপ দান করা হয়।  দাগের এরপর ১৮৩৯ সালের ৭ই জানুয়ারি তারিখে ফরাসি বিজ্ঞান অ্যাকাডেমির সম্মুখে তাঁর উদ্ভাবনটি পেশ করেন ও তাঁর প্রক্রিয়াটির বিশদ বিবরণ দেন। তিনি তাঁর তোলা একক, অনন্য আলোকচিত্রগুলির নাম দেন দাগেরোচিত্র। এগুলিতে বাস্তব বস্তুর অত্যন্ত বিশদ খুঁটিনাটি ধরা পড়ত। তাঁর এই কাজ আলোকচিত্রগ্রহণকে একটি নির্ভরযোগ্যরূপে বাস্তবায়নযোগ্য কাজে পরিণত করে। তাই দাগেরের কাজকে আলোকচিত্রগ্রহণের ইতিহাসে এক নতুন যুগ সূচনাকারী ঘটনা হিসেবে গণ্য করা হয়।
জীবনী
লুই ডাগুয়ের জন্ম ফ্রান্সের ভাল-ডি'অয়েসের করমিলিস-এন-প্যারিসিসে। তিনি "প্রথম ফরাসি প্যানোরামা চিত্রশিল্পী, পিয়েরে প্রভোস্ট" এর কাছে আর্কিটেকচার, থিয়েটার ডিজাইন এবং প্যানোরামিক পেইন্টিংয়ের বিষয়ে শিক্ষানবিশ করেছিলেন। নাটকীয় বিভ্রম সম্পর্কে অত্যন্ত পারদর্শী হয়ে, নাট্যশালার জন্য একজন প্রখ্যাত নকশাকার হয়েছিলেন এবং পরে ডায়োরামার উদ্ভাবন করতে এসেছিলেন, যা ১৮২২ সালের জুলাই মাসে প্যারিসে খোলা হয়েছিল।
১৮২৯ সালে, ডাগুয়েরে "নিকফোর নিপ্পসে" নামক এমন এক উদ্ভাবকের সাথে অংশীদারত্ব করেছিলেন যিনি ১৮২২ সালে বিশ্বের প্রথম হেলিগ্রাফ এবং ১৮২৬ বা ১৮২৭ সালে প্রাচীনতম জীবন্ত আলোকচিত্র তৈরি করেছিলেন [1] [2] ১৮৩৩ সালে নিপ্পে হঠাৎ মারা যান, তবে ডাগুয়েরে পরীক্ষা চালিয়ে যেতে থাকেন এবং প্রক্রিয়াটি অভিব্যক্ত করেন যা পরবর্তীকালে ডাগুয়েরিওটাইপ নামে পরিচিত হয়ে উঠে। বেসরকারী বিনিয়োগকারীদের আগ্রহী করার প্রচেষ্টা ব্যর্থ প্রমাণিত হওয়ার পরে, ডাগুয়েরে ১৮৩৯ সালে তাঁর উদ্ভাবন নিয়ে প্রকাশ্যে এসেছিলেন। ওই বছরের ৭ই জানুয়ারীতে ফ্রেঞ্চ একাডেমি অফ সায়েন্সেস এবং একাডেমি ডেস বোকস আর্টসের একটি যৌথ সভায় উদ্ভাবনটি সাধারণভাবে প্রকাশ করা হয়েছিল এবং বর্ণিত হয়েছিল, তবে নির্দিষ্ট বিবরণগুলো ব্যতীত। কঠোর গোপনীয়তার আশ্বাসে ডাগুয়ের এই প্রক্রিয়াটি কেবল একাডেমির চিরস্থায়ী সচিব ফ্রান্সোইস আরাগোকে ব্যাখ্যা করেছিলেন এবং প্রদর্শিত করেছিলেন, যিনি একজম অমূল্য প্রবক্তা হিসাবে প্রমাণিত হন। [৩] একাডেমির সদস্য এবং অন্যান্য নির্বাচিত ব্যক্তিদের ডাগুয়ের স্টুডিওতে নমুনা পরীক্ষা করার অনুমতি দেওয়া হয়েছিল। চিত্রগুলি উদ্যমের সাথে প্রায় অলৌকিক হিসাবে প্রশংসিত হয়েছিল এবং ডাগেরেরোটাইপের সংবাদ দ্রুত ছড়িয়ে পড়েছিল। নিজের এবং নিপসের ছেলে ইসিডোরের আজীবন পেনশনের বিনিময়ে ফরাসী সরকার কর্তৃক ডাগুয়েরের অধিকার আদায়ের ব্যবস্থা করা হয়েছিল; এরপর, ১৮৩৯ সালের ১৯ আগস্ট ফরাসী সরকার এই আবিষ্কারকে ফ্রান্সের পক্ষ থেকে "বিনামূল্যে বিশ্বের কাছে" উপহার হিসেবে উপস্থাপন করলেন এবং কাজের সম্পূর্ণ বিবরণ প্রকাশিত হয়েছিল। 1839 সালে, তিনি ন্যাশনাল একাডেমি অফ ডিজাইনে "সম্মানিত সভ্য" হিসাবে নির্বাচিত হন।
ডাগুয়েরে প্যারিস থেকে ১২ কিলোমিটার (৭ মাইল) দূরে, ব্রায়-সুর-মারনে ১৮৫১ সালের ১০ জুলাই মারা যান। সেখানে একটি স্মৃতিস্তম্ভ দ্বারা তার সমাধি চিহ্নিত আছে।
ইয়েমেনের নির্বাচনব্যবস্থা
রাষ্ট্রপতি পদ্ধতির কাঠামোর মাধ্যমে ইয়েমেনের নির্বাচন সংঘটিত হয়। রাষ্ট্রপতি ও হাউস অব রিপ্রেজেনটেটিভস উভয়ই জনসাধারণের দ্বারা নির্বাচিত হন। রাজনৈতিক অস্থিতিশীলতার কারণে, ২০০০-এর দশকের প্রথম দিকে থেকে নির্বাচন নিয়মিতভাবে অনুষ্ঠিত হয়নি।
উত্তর ইয়েমেন
উত্তর ইয়েমেনের গৃহযুদ্ধ এবং ইয়েমেন আরব প্রজাতন্ত্র প্রতিষ্ঠার পর, ১৯৭০ সালে একটি নতুন সংবিধান কার্যকর হয় এবং ১৯৭১ সালে প্রথম সংসদীয় নির্বাচন অনুষ্ঠিত হয়। তবে তখন রাজনৈতিক দল নিষিদ্ধ করা হয়েছিল, ফলে সকল প্রার্থী স্বতন্ত্র হিসেবে নির্বাচনে অংশগ্রহণ করেছিল। পরবর্তীতে রাজনৈতিক অস্থিরতা এমন ছিল যে, ১৯৮৮ সাল পর্যন্ত কোন নির্বাচন সংঘটিত হয়নি। ১৯৮৮ সালের নির্বাচনও নির্দলীয় ভিত্তিতে অনুষ্ঠিত হয়; যদিও প্রায় ৩০ জন প্রার্থী যারা মুসলিম ব্রাদারহুডের প্রতি সহানুভূতিশীল ছিলেন তারা নির্বাচিত হন।
দক্ষিণ ইয়েমেন
ব্রিটিশ ঔপনিবেশিক যুগে, এডেনের উপনিবেশে একটি আইন পরিষদের জন্য নির্বাচন অনুষ্ঠিত হয়েছিল। প্রথম নির্বাচনটি ১৯৫৫ সালে অনুষ্ঠিত হয়েছিল, যদিও ১৮টি আসনের মধ্যে মাত্র ৪টি আসনেই ভোটাধিকার সীমাবদ্ধ ছিল। ১৯৫৯ সালের পরবর্তী নির্বাচনে ২৩টি আসনের মধ্যে ১২টি আসনে নির্বাচন হয়েছিল। এই নির্বাচনেও ভোটাধিকারের উপর ক্রমাগতভাবে বিধিনিষেধ আরোপ ছিল; ১,৮০,০০০ জনের মধ্যে শুধুমাত্র ২১,৫০০ মানুষ ভোট দিতে নিবন্ধিত হয়েছিলেন। ১৯৬২ সাল থেকে স্থগিত থাকার পর ১৯৬৪ সালে ব্রিটিশ যুগের শেষ নির্বাচন অনুষ্ঠিত হয়েছিল।
১৯৬৭ সালে স্বাধীনতার পর এবং গণপ্রজাতন্ত্রী ইয়েমেনের প্রতিষ্ঠার পর ১৯৭৮ সালে প্রথম সংসদীয় নির্বাচন অনুষ্ঠিত হয়েছিল। সেই সময় এটি একদলীয় রাষ্ট্র ছিল। ইয়েমেনি সোশ্যালিস্ট পার্টি (ওয়াইএসপি) ১১১টি আসনের সবগুলোতে জিতেছিল। পরবর্তী নির্বাচনের জন্য ১৯৮৩ সাল নির্ধারিত ছিল, কিন্তু ১৯৮৬ সাল পর্যন্ত স্থগিত করা হয়। ওয়াইএসপি একমাত্র বৈধ দল ছিল, কিন্তু স্বতন্ত্রভাবে নির্বাচনের জন্য অনুমতি দেওয়া হয় যারা ১১১টি আসনের মধ্যে ৪০টিতে জয়লাভ করেছিল।
সমন্বিত ইয়েমেন
এই নির্বাচনে প্রার্থী মনোনীত করার জন্য শুধুমাত্র জিপিসি এবং আল-ইসলা যথেষ্ট আসন পায় এবং আল-ইসলার সমর্থকরা রাষ্ট্রপতি হিসেবে আলী আব্দুল্লাহ সালেহকে সমর্থন করেন। জিপিসি’র নাজিব কাহতান আল-শাহী নামে একজন প্রার্থী ছিলেন, যিনি যথেষ্ট ভোট পেয়েছিলেন। সালেহ পরবর্তীতে ৯৬.২% ভোট পেয়ে জিতে যান। ২০১৩ সালে পরবর্তী সংসদীয় নির্বাচনে নির্বাচনী প্রতিযোগিতায় ওয়াইএসপি ফিরে আসে। তারা মাত্র আটটি আসন পায় যেখানে জিপিসি তাদের সংসদীয় সংখ্যাগরিষ্ঠতা বাড়িয়ে নেয়, তারা ৩০১টি আসনের মধ্যে ২২৬টি আসন জয়লাভ করে। ২০০৬ সালের রাষ্ট্রপতি নির্বাচনে সালেহ ফয়সাল বিন শামলানকে পরাজিত করে পুনরায় ৭৭% ভোটে নির্বাচিত হন। ফয়সাল বিন শামলান পাঁচটি প্রধান বিরোধী দলীয় জোটের যৌথ প্রার্থী ছিলেন। ২০০৯ সালের জন্য নির্ধারিত সংসদীয় আবারও স্থগিত করা হয়। তবে ইয়েমেনি বিপ্লবের পর, সালেহ সরে দাঁড়িয়েছিলেন এবং ২০১২ সালে রাষ্ট্রপতি নির্বাচন অনুষ্ঠিত হয়। এই নির্বাচনে সালেহের উপ-রাষ্ট্রপতি আব্দ রাব্বু মনসুর হাদি একমাত্র প্রার্থী ছিলেন এবং বিনা প্রতিদ্বন্দ্বিতায় নির্বাচিত হন।
নির্বাচনী ব্যবস্থা
প্রেসিডেন্ট দুই-পর্যায় প্রক্রিয়ার মধ্যে সাত বছরের মেয়াদে নির্বাচিত হন, যেখানে হাউস অব রিপ্রেজেনটেটিভস কমপক্ষে দুইজন প্রার্থীকে সমর্থন করার প্রয়োজন হয় যাদেরকে পরে সাধারণের মানুষের ভোটের জন্য প্রেরণ করা হয়। হাউস অব রিপ্রেজেনটেটিভের ৩০১ সদস্য ফার্স্ট-পাস্ট -পোস্ট-সিস্টেম ব্যবহার করে এক-সদস্যের একক অঞ্চলে ছয় বছরের মেয়াদে নির্বাচিত হয়। একজন ব্যক্তি ১৮ বছর বয়সী হলে ভোট দেয়ার জন্য উপযুক্ত হন, তবে হাউস অব রিপ্রেজেনটেটিভস প্রার্থীদের অন্তত ২৫ বছর বয়স হতে হবে।
গণভোটসমূহ
১৯৯০ সালে একীকরণের পর ১৯৯১ সালে নতুন সংবিধানের জন্য একটি গণভোট অনুষ্ঠিত হয়, যা ৯৮.৫% ভোটার দ্বারা অনুমোদিত হয়েছিল। ২০০১ সালে আরেকটি সাংবিধানিক গণভোটের মাধ্যমে ৭৭% ভোটার সংবিধানে পরিবর্তন আনার জন্য অনুমোদন দিয়েছিল।
মৎস্য চাষ
মাছ চাষ বা মৎস্যচাষ হল সাধারণত খাবারের জন্য পুকুরে বা জলাভূমিতে  বাণিজ্যিকভাবে মাছ চাষ করা। এটি জলজ চাষের প্রধান রূপ এবং এই চাষ সামুদ্রিক প্রাণীর সাথে হতে পারে। একটি সুবিধা যা বিনোদনমূলক মাছ ধরার জন্য বা একটি প্রজাতির প্রাকৃতিক সংখ্যার পরিপূর্ণ করার জন্য ছোট মাছেদের ছাড়ার ব্যবস্থাকে সাধারণত মাছের হ্যাচারি হিসাবে উল্লেখ করা হয়। বিশ্বব্যাপী, মাছ চাষে উৎপাদিত সবচেয়ে গুরুত্বপূর্ণ মাছ প্রজাতি হলো কার্প, তিলাপিয়া, স্যালমন ও ক্যাটফিশ।
মাছ ও মাছ থেকে পাওয়া প্রোটিনের চাহিদা বাড়ছে, যার ফলে বন্য মৎস্যচাষে বিস্তৃত ভাবে মাছ উৎপাদন হচ্ছে। চীনে বিশ্বের মোট মাছ চাষের ৬২% হয়ে থাকে। ২০১৬ সাল নাগাদ পৃথিবীর মোট উৎপাদিত সীফুডের মধ্য জলজ পালনে ৫০% এর অধিক সীফুড উৎপাদিত হয়।
মংসাশী মাছ যেমন স্যালমন চাষ করা হয় সবসময় বন্য মৎস্যচাষের উপর নির্ভরতা কমাতে। ২০০৮ সালে এফএও দ্বারা রেকর্ডকৃত ৩৩.৮ মিলিয়ন টন মাছ চাষ হয় এবং  এর বিশ্বব্যাপী আয় ৬০ বিলিয়ন মার্কিন ডলার।
ধরন
জলজ পালনে স্থানীয় ভাবে সালোকসংশ্লেষের (ব্যাপক) ব্যবহার এবং বাইরের খাদ্য সরবরাহ (নিবিড়) করে যে মাছ চাষ করা হয়ে থাকে।
ব্যাপক জলজ পালন
ক্রমবর্ধমান খাদ্য দ্বারা সীমাবদ্ধ, কারণে সাধারণভাবে জুপল্যাঙ্কটন পেলাগিক শ্যাত্তলাগুলি বা বেন্টিক প্রাণী, যেমন কবচী প্রাণী এবং মলাস্কা'কে খাদ্য হিসাবে খাওয়ান হয়। তেলাপিয়া ফিল্টার ফাইটোপ্ল্যাঙ্কটন সরাসরি ভোজন, যা উচ্চ উৎপাদন সম্ভব করে তোলে । পটাশ, ফসফরাস, নাইট্রোজেন এবং মাইক্রোলেটমেন্টের মতো কৃত্রিম সারের মিশ্রণের সাথে পুকুরের জলে সার প্রয়োগ করে সালোকসংশ্লেষ বৃদ্ধি করা যায়।
আরেকটি সমস্যা হল অ্যালগি ব্লুম। যখন তাপমাত্রা, পুষ্টির সরবরাহ এবং উপলভ্য সূর্যালোক শেওলা বৃদ্ধির জন্য অনুকূল হয়, তখন শেওলা একটি এক্সপোনেনশিয়াল হারে বৃদ্ধি করে, অবশেষে পুষ্টিকর পদার্থ কমে যায় এবং মাছ মরতে থাকে।  ক্ষয়প্রাপ্ত অতিরিক্ত শৈবাল বা অ্যালগি পুকুরের জলে সূর্য্যরশ্মির প্রবেশ আটকে দেওয়ায়, জলে অক্সিজেন কমে যাওয়ার ফলে জৈববস্তুটি অক্সিজেনকে নিঃশেষ করে দেয় কারণ এটি জৈব ও অজৈব সলিউশনের (যেমন অ্যামোনিয়াম আয়ন) সাথে দূষিত করে, যা (এবং প্রায়শই) মাছের ব্যাপক ক্ষতি হতে পারে।
একটি বিকল্প হল একটি জলাভূমি ব্যবস্থা ব্যবহার করা, যেমন স্পেনে ব্যবহৃত বাণিজ্যিক মাছের খামার ভিটা লা পালমা।
পুকুরে সমস্ত উপলব্ধ খাদ্য ব্যবহার করার জন্য, পুকুরে মাছ চাষের ক্ষেত্রে মৎস্যচাষবিশেষজ্ঞ, মাছের প্রজাতি এমন ভাবে বেছে নেয় যে ওই মাছ গুলি পুকুরের থাকা খাদ্র বস্তু  গ্রহণ করবে।  উদাহরণস্বরূপ, যেমন ফিলিপড শেত্তলার  জন্য তিলাপিয়া, এবং  জুওপল্যাঙ্কন ফিডার এর জন্য গ্রাস কার্প চাষ করা হয়।
কীর্তি কুলহারি
কীর্তি কুলহারি একজন ভারতীয় মডেল ও অভিনেত্রী, যাকে মূলত বলিউড চলচ্চিত্রগুলোতে দেখা যায়। সাংবাদিকতা ও গণসংযোগে স্নাতকোত্তর ডিগ্রি অর্জনের পর তিনি ২০০২ সালে উড়িয়া চলচ্চিত্র ধারিনির মধ্যমে অভিনয়ে অভিষেক করেন। বলিউডে তার প্রথম চলচ্চিত্র হিসেবে ২০১০ সালে খিচুড়ি: দ্য মুভি চলচ্চিত্রে তাকে দেখা যায়। এরপর তাকে ২০১১ সালের শয়তান চলচ্চিত্রে দেখা যায়। এরপর তাকে সফল চলচ্চিত্র পিংক (২০১৬), উরি: দ্য সার্জিকাল স্ট্রাইক (২০১৯) এবং মিশন মঙ্গল (২০১৯) চলচ্চিত্রে দেখা যায়। এদের মধ্যে শেষের দুইটি চলচ্চিত্র ভারতে সর্ব্বোচ্চ আয় করা বলিউড চলচ্চিত্রের তালিকায় জায়গা করে নেয়।
প্রারম্ভিক অভিনয়জীবন
কুলহারি মঞ্চ ও টেলিভিশন বিজ্ঞাপনে অভিনয়ের মধ্য দিয়ে তার পেশাজীবন শুরু করেন। যাত্রী নামে হিন্দি মঞ্চ দলের সাথে তিনি একমাসব্যাপী অভিনয় চর্চা করেন। এরপর তিনি তিনটি মঞ্চ নাটকে অভিনয় করেন – যাত্রী দলের সাথে চিন্তা ছোড় চিন্তামনি, একে ভ্যারিয়াস প্রোডাকশনের সাথে শাহেনশাহ অব আজিমু এবং যাত্রী দলের সাথে সাখারাম বিন্দরের হিন্দি সংস্করণ। কুলহারিকে বহু টেলিভিশন বিজ্ঞাপনে দেখা যায় যেমন– লোটাস মিউচুয়াল ফান্ড, ট্রাভেল গুরু, ভিডিওকন এয়ার কন্ডিশনার্স, প্যারাশ্যুট গর্জেস হামেসা প্রচারণা, আইসিআইসিআই ব্যাংক, কায়া স্কিন ক্লিনিক, তাজমহল টি (ভারতীয় অভিনেতা সাইফ আলী খানের সাথে), এভারইউথ ফেস ওয়াশ, ওয়ার্লপুল রেফ্রিজারেটর্স (ভারতীয় অভিনেতা অজয় দেবগন ও কাজলের সাথে), স্পাইস মোবাইল, ভার্জিন মোবাইলস (ভারতীয় অভিনেতা রণবীর কাপুরের সাথে), ক্লোজ-আপ, জেকে হোয়াইট সিমেন্ট এবং টিক ট্যাক মাউথ ফ্রেশেনার। কুলহারি দুই বছর ধরে প্রসাধনী ব্র্যান্ড নিভিয়া ভিসেজ স্পার্কলিং গ্লো-্এর সাথে যুক্ত ছিলেন। এছাড়াও কুলহারিকে গিপি গ্রিওয়ালের মিউজিক ভিডিও দেশী রকস্টার ২-এর হিক ভিচ জান, গায়ক অভিজিৎ সাওয়ান্তের জুনুন এবং মিত্রান দি ছাত্রি গানে দেখা যায়।
সফলতা (২০১০–২০১৫)
২০১০ সালের অক্টোবরে মুক্তি পাওয়া খিচুড়ি: দ্য মুভি চলচ্চিত্রে অভিনয়ের মাধ্যমে কুলহারি তার চলচ্চিত্রের অভিনয় জীবন শুরু করেন। চলচ্চিত্র অভিনেত্রী হিসেবে ২০১১ সালের জুনে মুক্তি পাওয়া তার দ্বিতীয় চলচ্চিত্র শয়তান-এর জন্য কুলহারি পরিচিতি লাভ করেন।
মূলধারার সফলতা (২০১৬—বর্তমান)
২০১৬ সালে তাকে তাপসী পান্নু ও অমিতাভ বচ্চনের সাথে পিংক চলচ্চিত্রে দেখা যায়, যেটিতে অভিনয়ের জন্য তিনি ব্যাপকভাবে প্রসংশিত হন। চলচ্চিত্রটি সমালোচক ও বাণিজ্যিক সফলতা লাভ করে। ২০১৭ সালে তাকে মধুর বান্দরকারের রাজনৈতিক থ্রিলার ইন্দু সরকার চলচ্চিত্রের নাম ভূমিকা 'ইন্দু' চরিত্রে দেখা যায়। ২০১৮ সালে তিনি ইরফান খানের সাথে ব্ল্যাকমেইল চলচ্চিত্রের শ্রেষ্ঠাংশে অভিনয় করেন।
২০১৯ সালে তাকে সমালোচক ও বাণিজ্যিকভাবে সফল হওয়া সামরিক অ্যাকশনধর্মী উরি: দ্য সার্জিকাল স্ট্রাইক চলচ্চিত্রে একজন ভারতী বিমানবাহিনীর অফিসার সিরাত কৌর চরিত্রে দেখা যায়। একই বছর তিনি অ্যামাজন প্রাইম ভিডিওতে প্রকাশিত ওয়েব সিরিজ ফোর মোর শটস প্লিজ!- এ অভিনয় করেন। ২০১৯ সালের ১৫ই আগস্ট মুক্তি পাওয়া ভারতের মঙ্গল অভিযানকে ভিত্তি করে নির্মিত মিশন মঙ্গল চলচ্চিত্রেও তিনি অভিনয় করেছেন।
কুলহারিকে কে কে মেননের বিপরীতে পিরিয়ড থ্রিলার স্যান' ৭৫ পচাত্তর চলচ্চিত্রে দেখা যাবে, এই চলচ্চিত্রে ১৯৭৫ সালে, ভারতে যে জরুরী অবস্থা ঘোষণা করা হয়েছিল। সেই বছরের একটি গল্প এবং ভারতে প্রথম মোবাইল ফোন কীভাবে এসেছিল তা বর্ণনা করা হয়েছে। ২০১৫ সালে যেটির দৃশ্যধারণ করা হয়েছে, ২০১৯ সালেও মুক্তি পায়নি।
হরিসাধন দাশগুপ্ত
হরিসাধন দাশগুপ্ত (১৯২৩–১৯ আগস্ট ১৯৯৬) ছিলেন কলকাতার একজন ভারতীয় চলচ্চিত্র পরিচালক যিনি বিংশশতকের পঞ্চাশ ও ষাটের দশকে অত্যন্ত সফলতা লাভ করেন। সার্থক তথ্যচিত্র রচয়িতা হিসাবে তাঁর বিশেষ খ্যাতি। বাংলার  জনজীবনের অত্যন্ত গুরুত্বপূর্ণ বিষয়গুলির সার্থক রূপায়ণে অত্যন্ত পারদর্শী ছিলেন।
হরিসাধন দাশগুপ্তর জন্ম বৃটিশ ভারতের কলকাতায়। পিতা কলকাতা ট্রপিক্যাল স্কুলের ডিরেক্টর ডা বিরাজমোহন দাশগুপ্ত। হরিসাধন অ্যাকাউন্টেসি পড়তে প্রথমে ইউনিভার্সিটি অব সাউদার্ন ক্যালিফোর্নিয়া এবং পরে ইউনিভার্সিটি অব ক্যালিফোর্নিয়া, লস অ্যাঞ্জেলস - এ চলচ্চিত্র নির্মাণ নিয়ে পড়াশোনার করেন। একসময় তিনি হলিউডের প্রখ্যাত প্রযোজক আরভিং পিচেলের কাছে হাতে কলমে শিক্ষা নেন। শিক্ষানবিশী শেষ করার পর কলকাতায় ফিরে আসেন এবং তথ্যচিত্র তৈরিতে মনোনিবেশ করেন।
দীর্ঘ কর্মজীবনে তিনি অসংখ্য দীর্ঘ ও স্বল্পদৈর্ঘের তথ্যচিত্র নির্মাণ করেন। সেগুলির মধ্যে উল্লেখযোগ্য তথ্যচিত্রগুলি হল -  “পাঁচথুপি: এ ভিলেজ ইন ওয়েস্টবেঙ্গল” (১৯৫৫), “ প্যানোরামা অফ ওয়েস্ট বেঙ্গল”(১৯৬১), "গ্লিম্পসেস অব ইন্ডিয়া"(১৯৬৫) "দ্য অটোমোবাইল ইন্ড্রাস্ট্রি ইন ইন্ডিয়া" (১৯৬৯) " দ্য মালাবার স্টোরি", "কোনারক" প্রভৃতি। তিনি ভারতের সবচেয়ে বড়ো বেসরকারি কোম্পানি  টাটা স্টিলের উপর নির্মিত তথ্যচিত্র- "দ্য স্টোরি অব টাটা স্টিল"-এর জন্য অতি পরিচিতি লাভ করেন।   তার বেশির ভাগ তথ্যচিত্রের সঙ্গে এটারও স্ক্রিপ্ট সত্যজিৎ রায় রচনা করেন। তিনি তার দীর্ঘ কর্মজীবনে কলকাতার চলচ্চিত্র জগতে নবজাগরণে জড়িত  বহু প্রতিভাবান মানুষের সঙ্গে কাজ করেন। তারা হলেন-  হৃষিকেশ মুখার্জি ,  ক্লদ রনোয়ার,  জঁ রনোয়ার, রবিশঙ্কর, চিদানন্দ দাশগুপ্ত, এবং  অসিত সেন   ১৯৪৭ খ্রিস্টাব্দে তিনি  সত্যজিৎ রায়,  চিদানন্দ দাশগুপ্ত, আর পি গুপ্ত , বংশী চন্দ্রগুপ্ত সহ অন্যান্যদের সাথে  কলকাতা ফিল্ম সোসাইটির অন্যতম  সহ প্রতিষ্ঠাতা ছিলেন।
তার পরিচালিত ফিচার ফিল্ম দুটি হলো - "কমললতা" ও "একই অঙ্গে এত রূপ"।
হরিসাধন দাশগুপ্তর  স্ত্রী ছিলেন চিত্রনাট্যকার সোনালী  দাশগুপ্ত। তাদের সন্তান চলচ্চিত্র পরিচালক রাজা দাশগুপ্ত এবং অর্জুন । সোনালী দাশগুপ্ত ছয় বৎসরের পুত্র রাজা ও স্বামীকে ছেড়ে ১৯৫৭ খ্রিস্টাব্দে ইটালিয়ান চলচ্চিত্র পরিচালক রোবার্তো রোসেলিনিকে বিবাহ করেন এবং এগারো মাসের শিশু অর্জুনকে  (পরবর্তীতে গিল, রোবার্তো রোসেলিনির দত্তক) নিয়ে ইটালি যান।
হরিসাধন দাশগুপ্ত ১৯৯৬ খ্রিস্টাব্দের ১৯শে আগস্ট শান্তি নিকেতনে পরলোক গমন করেন।
প্রতীক
শাব্দিক উৎপত্তি
ইংরেজি symbol শব্দটির বাংলা পারিভাষিক প্রতিশব্দ হলো প্রতীক। ইংরেজি শব্দটি এসেছে গ্রিক ক্রিয়াপদ ‘সিম্বালেঈন’ (অর্থ: একত্রে ছুঁড়ে মারা) এবং বিশেষ্য ‘সিম্বলোন’ (অর্থ: চিহ্ন; প্রতীক; টোকেন বা নিদর্শন) থেকে। এছাড়া বাংলায় ‘প্রতীক’ শব্দটির অর্থ চিহ্ন; নিদর্শন; সংকেত। বাংলা প্রতীক শব্দটি সংস্কৃত ‘প্রতি+√ই+ঈক’ যোগে গঠিত।
প্রতিশব্দ
বাংলায় প্রতীক শব্দটি এক এবং অভিন্ন। তবে একাধিক শব্দ রয়েছে, যা প্রকারান্তরে প্রতীক-কে নির্দেশ করে। যেমন: চিহ্ন, সংকেত, নির্দেশনা ইত্যাদি। ইংরেজিতে symbol ছাড়াও sign, emblem, token, logo, monogram ইত্যাদি শব্দ দ্বারা প্রতীককেই ইশারা করা হয়।
বিস্তারিত
প্রতীক বলতে শুধু ছবিজাতীয় চিহ্নই বোঝায় না। আবার ব্যবহারের সাথে সাথে বদলে যায় প্রতীকের নামও: ব্যবসায়ে হয়ে যায় ট্রেডমার্ক; সংগঠনে লগো (ক্ষেত্রবিশেষে মনোগ্রাম); ভাষাতত্ত্বে লিপি (বর্ণ, অক্ষর); সংগীতে নোট; রাষ্ট্রের ক্ষেত্রে পতাকা, জাতীয় সংগীত; ধর্মে প্রতিমা; চিত্রশিল্পে আঁচড়; শিল্পকর্মে ধাঁচ; রাস্তায় সাইনবোর্ড; সাহিত্যে রূপক; নিঃশব্দতায় ইঙ্গিত; বাস বা টয়লেটের আঁকাআকিতে দেয়ালচিত্র (graffito); গণিতশাস্ত্রে অঙ্ক, চিহ্ন -এরকম আরো কত কী। প্রতীক কতো রকম যে হতে পারে, তার ইয়ত্তা নেই। মানুষ কথা বলার সময় মুখের পেশিতে যে পরিবর্তন হয়, বা যে পরিবর্তন সাধনের মাধ্যমে মানুষ তার মুখের ভাষাকে বোধগম্য করে তুলে ধরে, তা হলো সেই ভাষার প্রাথমিক প্রতীক। ভাষার অন্য প্রতীকটি হলো ভাষার ধ্বনি এবং অক্ষর বা বর্ণ।
প্রতীক বিদ্যা
প্রতীক নিয়ে আলোচনার শাস্ত্রকে প্রতীক বিদ্যা বা প্রতীক শাস্ত্র (Symbology) বলে। প্রতীক বিদ্যার ধারণাটি সত্তুরের দশকের মাঝামাঝিতে প্রথম উপস্থাপন করেন ভিক্টর টার্নার। তিনি সমাজের আচরিত বিভিন্ন অনুষ্ঠান ও সংস্কৃতির প্রাসঙ্গিকতায় প্রতীকের রূপ দেখতে পান। আর টার্নারের বদৌলতে প্রতীক বিদ্যা নৃতত্ত্বে 'তুলনামূলক প্রতীক বিদ্যা' (comparative symbology) নামে আখ্যা পায়। সিম্বলজি বা প্রতীক বিদ্যা মূলত বিজ্ঞান বা জ্ঞানের কোনো পৃথক শাখা নয়; তাই পৃথিবীর কোনো বিশ্ববিদ্যালয়েই প্রতীক বিদ্যার আলাদা অনুষদ নেই। এই প্রতীক বিদ্যা যখন জ্ঞানের যে শাখার প্রতীক নিয়ে আলোচনা করবে, সেই শাখার সাথে নিজের নাম জড়িয়ে নিবে; যেমন: প্রতীক বিদ্যা যখন পুরাতত্ত্বের প্রতীক নিয়ে আলোচনা করবে, তখন তা 'পুরাতাত্ত্বিক প্রতীক বিদ্যা', ধর্মীয় প্রতীক নিয়ে আলোচনা করলে 'ধর্মতাত্ত্বিক প্রতীক বিদ্যা' ইত্যাদি।
সরষের শাক
সরষের শাক (ਸਰੋਂ ਦਾ ਸਾਗ; সর্ষের শাক) ভারতীয় উপমহাদেশের পাঞ্জাব অঞ্চলের একটি অত্যন্ত জনপ্রিয় পদ যেটি তৈরি হয় সর্ষে পাতা ও বিভিন্ন মশলা দিয়ে।
এই পদটি বানানোর পদ্ধতি ঐতিহ্যগতভাবে "শাগ" বানানোর পদ্ধতি হিসাবে গণ্য করা হয় এবং এটি সাধারণতঃ "মাক্কে দি রোটি" অর্থাৎ ভুট্টার আটার রুটি সাথে পরিবেশন করা হয়। সর্ষের শাক পরিবেশন করার সময় উপরে মাখন(সাদা বা হলুদ) অথবা ঘি ছড়িয়ে দেওয়া হয়। এই রান্নাটির রঙ উজ্জ্বল করার জন্য এবং ঘন করার জন্য এর সাথে পালং শাক মেশানো হয় যদিও এর ফলে স্বাদের তারতম্য হয়ে থাকে।
প্রথম মেহমেদ গিরায় খান
ডান|থাম্ব|181x181পিক্সেল|প্রথম মেহমেদ গিরায় খান (বামে), ও তাঁর পিতা মেংলি গিরায় খান (মাঝখানে)। (ডানে) অটোমান সুলতান দ্বিতীয় বায়েজিদ। প্রথম মেহমেদ গিরায় খান ছিলেন ক্রিমিয়ান খানাতের খান বা শাসক। তাঁর শাসনামল ছিল ১৫১৫-১৫২৩।
তিনি গ্রেট খান হিসেবে পরিচিত ছিলেন। ক্রিমিয়ান খানাতের খান প্রথম মেংলি গিরায় তার পিতা। মেহমেদ গিরায়ের জন্ম হয় ১৪৬৫ সালে, মৃত্যু ১৫২৩ সালে।
তিনি হাসান বে-এর কন্যা নুরুম সুলতান খাতুনকে বিয়ে করেছিলেন।
মোস্তফা মিশাল
মোস্তফা তারেক মিশাল (مصطفى طارق مشعل; জন্ম ২৮ মার্চ ২০০১) একজন কাতারি পেশাদার ফুটবলার যিনি কাতারি ক্লাব আল সাদ এসসি এবং কাতার জাতীয় ফুটবল দলের হয়ে মিডফিল্ডার হিসেবে খেলেন।
তথ্যসূত্র
<references group="" responsive="1">
প্রথম গাজি গিরায় খান
গাজি গিরায় খান (১৫০৪-১৫২৪), ছিলেন ক্রিমিয়ান খানাতের খান।
জীবন
তিনি ছিলেন প্রথম মেহমেদ গিরায় খান এর পুত্র। ১৫২৩ সালে পিতার মৃত্যুর পর তিনি ক্রিমিয়ান খানাতের খান হিসেবে দায়িত্বগ্রহণ করেন। মাত্র ২০ বছর বয়সে ১৫২৪ সালে তিনি মৃত্যুবরণ করেন। তার মৃত্যুর পর খান হন তার চাচা সাদেত গিরায় খান।
ইন্দর সেন
ইন্দর সেন ভারতীয় বাংলা চলচ্চিত্রের একজন পরিচালক, প্রযোজক এবং চিত্রনাট্যকার।
তিনি ১৯৬০ এর দশক থেকে বেশ কয়েকটি চলচ্চিত্র পরিচালনা করেন এবং অচিন্ত্য কুমার সেনগুপ্তের রচিত একই নামের গল্প অবলম্বনে প্রথম কদম ফুল চলচ্চিত্রের মাধ্যমেই তাঁর পরিচালনায় অভিষেক ঘটে।
১৯৯৫ সালে ইন্দর সেন তুমি যে আমার (১৯৯৪-সালের) চলচ্চিত্রের জন্য বাংলা চলচ্চিত্র সাংবাদিক সমিতির সেরা ভারতীয় চলচ্চিত্র বিভাগে পুরস্কার পান।
সৈয়দ নজিবুল বশর মাইজভান্ডারী
সৈয়দ নজিবুল বশর মাইজভান্ডারী (জন্ম ২ ডিসেম্বর ১৯৫৯) হলেন বাংলাদেশের একজন রাজনীতিবিদ ও ২৭৯ নং (চট্টগ্রাম-২) আসন থেকে নির্বাচিত জাতীয় সংসদ সদস্য। তিনি ২০১৪ সালের ৫ জানুয়ারি তারিখে অনুষ্ঠিত দশম জাতীয় সংসদ নির্বাচনে একজন “সংসদ সদস্য” হিসাবে নির্বাচিত হন।
চিকনিকান্দি ইউনিয়ন
চিকনিকান্দি বাংলাদেশের পটুয়াখালী জেলার অন্তর্গত গলাচিপা উপজেলার একটি ইউনিয়ন।
আয়তন
চিকনিকান্দি ইউনিয়নের আয়তন ১২,১৮৭ একর।
প্রশাসনিক কাঠামো
চিকনিকান্দি ইউনিয়ন গলাচিপা উপজেলার আওতাধীন ৭নং ইউনিয়ন পরিষদ। এ ইউনিয়নের প্রশাসনিক কার্যক্রম গলাচিপা থানার আওতাধীন। এটি জাতীয় সংসদের ১১৩নং নির্বাচনী এলাকা পটুয়াখালী-৩ এর অংশ।
জনসংখ্যার উপাত্ত
২০১১ সালের আদমশুমারি অনুযায়ী চিকনিকান্দি ইউনিয়নের মোট জনসংখ্যা ১৫,৫৭৮ জন। এর মধ্যে পুরুষ ৭,৪৮৪ জন এবং মহিলা ৮,০৯৪ জন। মোট পরিবার ৩,৫৯১টি।
শিক্ষা
২০১১ সালের আদমশুমারি অনুযায়ী চিকনিকান্দি ইউনিয়নের সাক্ষরতার হার ৫৭.১%।
গজনি প্রদেশ
গজ্‌নি প্রদেশ আফগানিস্তানের ৩৪টি প্রদেশের একটি। প্রদেশের রাজধানীর নাম গজনি শহর। প্রদেশটি গুরুত্বপূর্ণ কাবুল-কান্দাহার মহাসড়কের উপর অবস্থিত। ঐতিহাসিকভাবে এটি ঐ দুই শহরের মধ্যে একটি অন্তর্বর্তী বাণিজ্যকেন্দ্র হিসেবে কাজ করেছে।
পাঞ্চজনী
হিন্দু পুরাণ মতে, পাঞ্চজনী হলেন একজন হিন্দু দেবী এবং একাধিক দেব-দেবীর মাতা৷ তিনি রাজাধিরাজ প্রজাপতির দক্ষের দ্বিতীয়া স্ত্রী, অপরজন হলেন প্রসূতি৷ মৎস্যপুরাণ অনুসারে পাঞ্চজনী ও দক্ষরাজা সহস্র পুত্রসন্তানের মাতা ও পিতা হন৷
নামকরণ
পাঞ্চজনী শব্দের আক্ষরিক অর্থ পাঁচটি মূল উপাদান বা জনের দ্বারা সৃষ্ট অর্থাৎ পঞ্চভূতে নির্মিত৷
কিংবদন্তি
মৎস্যপুরাণ মতে, ব্রহ্মাপুত্র প্রজাপতি দক্ষ পাঞ্চজনীকে বিবাহ করেন৷ তাদের দিব্যমিলনের ফলে সঠিক সময়ে একাধিক কন্যাসন্তান জন্মলাভ করে৷ প্রাচীন গ্রন্থগুলিতে উভয়ের একাধিক পুত্রসন্তান লাভের উল্লেখও আছে৷. দক্ষ তার পুত্রদের অন্যান্য অনেক জীবজন্তু সৃষ্টি করার নির্দেশ দেন৷
একাধিক গ্রন্থে উল্লেখপ্রাপ্ত পাঞ্চজনীর কন্যারা হলেন, সমস্ত দেবগণের মাতা অদিতি, সমস্ত অসুরগণের মাতা দিতি, নক্ষত্রগণের অন্যতমা কৃত্তিকা এবং চন্দ্রদেবের অন্যতমা প্রিয়া পত্নী রোহিণী৷.
পাঁচন্দী রেলওয়ে স্টেশন
পাচন্দি রেলওয়ে স্টেশন হল পূর্ব রেলওয়ে জোনের হাওড়া রেলওয়ে বিভাগের অধীন আহমদপুর-কাটোয়া লাইনের একটি রেলওয়ে স্টেশন। এটি ভারতের পশ্চিমবঙ্গ রাজ্যের পূর্ব বর্ধমান জেলার পাচন্দিতে অবস্থিত।
নড়িয়া নদী
নড়িয়া নদী বা নড়িয়া খাল বাংলাদেশের দক্ষিণ-পশ্চিমাঞ্চলের শরীয়তপুর জেলার একটি নদী।  নদীটির দৈর্ঘ্য ১৩ কিলোমিটার, গড় প্রস্থ ৪৮ মিটার এবং নদীটির প্রকৃতি সরলাকার। বাংলাদেশ পানি উন্নয়ন বোর্ড বা "পাউবো" কর্তৃক নড়িয়া নদীর প্রদত্ত পরিচিতি নম্বর দক্ষিণ-পশ্চিমাঞ্চলের নদী নং ৪৬।
প্রবাহ
নড়িয়া নদীটি শরীয়তপুর জেলার নড়িয়া উপজেলার কেদারপুর ইউনিয়নে প্রবহমান পদ্মা নদী হতে উৎপত্তি লাভ করেছে। অতঃপর এই নদীর জলধারা একই জেলা এবং একই উপজেলার জোমসার ইউনিয়ন পর্যন্ত প্রবাহিত হয়ে পালং নদীতে নিপতিত হয়েছে। নদীটি বর্তমানে প্রায় পুরোটাই শুকিয়ে গেছে। নদীতে কোনো নৌযান চলাচল করে না।
প্রথম সাদেত গিরায় খান
প্রথম সাদেত গিরায় খান (১৪৯৪-১৫৩৮) ১৫২৪ থেকে ১৫৩২ সাল পর্যন্ত ক্রিমিয়ান খানাতের খান ছিলেন।
জীবন
তার পিতা মেংলি গিরায় খান, পিতার মৃত্যুর পর তার ভাই প্রথম মেহমেদ গিরায় খান ক্রিমিয়ান খানাতের খান হন। ভাই মেহমেদ গিরায় খানের পর খান হন মেহমেদ গিরায়ের পুত্র প্রথম গাজি গিরায় খান হন। গাজি গিরায়ের পর ১৫২৪ সালে খান হন প্রথম সাদেত গিরায় খান। ১৫৩৮ সালে তার মৃত্যুর পর খান হন ভাই মেহমেদ গিরায়ের পুত্র প্রথম ইসলাম গিরায় খান।
সোরোইয়া জাদুঘর
সোরোইয়া জাদুঘর (Spanish: Museo Sorolla) একটি যাদুঘর যা স্পেনের মাদ্রিদে, অবস্থিত। এই যাদুঘরের বৈশিষ্ট্য হল, শিল্পী জোকুইন সরল্লার কাজ এখানে সংরক্ষিত আছে।
ভবনটি মূলত শিল্পীর বাড়ি ছিল এবং তার স্ত্রীর মৃত্যুর পর এটিকে যাদুঘরে রূপান্তরিত করা হয়েছিল। এটির নকশা করেছিল এনরিক মারিয়া রেপুলেস এবং ১৯৬২ সালে, ভবনটির নাম বিয়েন ডি ইন্টারেস সাংস্কৃতিক নামে ঘোষণা করা হয়েছিল। শিল্পীদের জীবনের সময়কার প্রধান কক্ষগুলি সাজানো অব্যাহত রয়েছে, যার মধ্যে রয়েছে সোরোইয়ার বড় সুপরিচিত স্টুডিও, যেখানে দেয়ালগুলিতে তার ক্যানভাস ঝোলানো রয়েছে। অন্যান্য কক্ষগুলিতে সরল্লার চিত্রগুলির প্রদর্শনের জন্য গ্যালারী হিসাবে ব্যবহৃত হয় এবং উপরের কক্ষগুলি বিশেষ প্রদর্শনীর জন্য রাখা রয়েছে। ২০১৪ সালে, এই কক্ষগুলিতে স্প্যানিশ ন্যাশনাল ডান্স কোম্পানি দ্বারা উৎপাদিত ডেভিড পালাসিনের ব্যালে সোরোইয়ার আলোকচিত্রের একটি প্রদর্শনী অনুষ্ঠিত হয়েছিল।
লা ভিতা এ বেল্লা
লা ভিতা এ বেল্লা (La vita è bella; ; অর্থ জীবন অনেক সুন্দর) ১৯৯৭ সালে নির্মিত কৌতুক-নাট্য ঘরানার একটি ইতালীয় চলচ্চিত্র, যা রবার্তো বেনিনি কর্তৃক পরিচালিত এবং অভিনীত। ভিনচেঞ্জো চেরামি'র সাথে যৌথভাবে বেনিনি ছবিটির কাহিনী রচনা করেন। এই ছায়াছবিতে বেনিনিকে দেখা যায় একজন ইহুদি-ইতালীয় বইয়ের দোকানের মালিকের চরিত্রে, যিনি নিজের উর্বর মস্তিষ্কের কল্পনার আশ্রয় নিয়ে, তার ছেলেকে নাৎসি কনসেনট্রেশন ক্যাম্পের ভয়াবহতা থেকে রক্ষা করেন। চলচ্চিত্রটি আংশিকভাবে, রুবিনো রোমিও রচিত গ্রন্থ ইন দ্য এন্ড, আই বিট হিটলার এবং বেনিনি'র পিতা, যিনি দ্বিতীয় বিশ্বযুদ্ধের সময় ইতালীয় সেনা হিসেবে দুই বছর একটি জার্মান শ্রম শিবির -এ নিয়োজিত ছিলেন, তাদের দ্বারা অনুপ্রাণিত।
সমালোচক এবং বাণিজ্যিক- উভয় দৃষ্টিকোণ থেকেই এটি একটি সফল চলচ্চিত্র। ছবিটি বিশ্বব্যাপী প্রায় ২৩ কোটি মার্কিন ডলার আয় করে, যার বদৌলতে এটি ইংরেজি ব্যতিরেকে অন্য কোন ভাষায় মুক্তিপ্রাপ্ত চলচ্চিত্রগুলোর মধ্যে অন্যতম শীর্ষ আয়কারী হিসেবে স্থান করে নেয় । চলচ্চিত্রটির মূল বিষয়বস্তুকে কৌতুকার্থে ব্যবহার করার কারণে কিছুটা সমালোচনার শিকার হলেও সার্বিকভাবে তা ব্যাপক প্রশংসা লাভ করে। কান চলচ্চিত্র উৎসব ১৯৯৮ এর গ্রাঁ প্রিঁ (শ্রেষ্ঠ পুরস্কার), নয়টি দাভিদ দি দোনাতেল্লো পুরস্কার (শ্রেষ্ঠ চলচ্চিত্র সহ), পাঁচটি নাস্ত্রো দারজেন্তো পুরস্কার, দুটি ইউরোপীয় চলচ্চিত্র পুরস্কার, এবং তিনটি অ্যাকাডেমি পুরস্কার (শ্রেষ্ঠ বিদেশি ভাষার চলচ্চিত্র এবং শ্রেষ্ঠ অভিনেতা হিসেবে বেনিনি-সহ)